Lesufi sê sy woorde is verdraaiPanyaza Lesufi (Foto: Jairus Mmutle/GCIS Panyaza Lesufi is hoogs ontsteld oor ’n onlangse mediaberig waarin daar glo geïnsinueer word dat hy ten gunste van die herinstelling van lyfstraf is. Die Gautengse LUR vir onderwys ontken nou dié bewering ten sterkste en beoog om ’n formele klag by die Persombudsman te lê. Die betrokke mediaberig is Woensdag gepubliseer nadat die Gautengse LUR vir onderwys Dinsdag die Fred Norman Secondary School in Ennerdale, Johannesburg, besoek het ná ’n argument tussen ’n onderwyser en ’n grootouer in ’n klaskamer. Die LUR is tydens die besoek deur gemeenskapslede gevra of lyfstraf afgedwing behoort te word aangesien daar talle gevalle van swak dissipline in Gautengse skole aangemeld is. “Lesufi het geantwoord dat dit die gemeenskap se demokratiese reg is om sekere onderwysbeleide te hersien indien hulle dit wil doen. Hy het egter nóóit die toediening van lyfstraf op enige manier voorgestaan of ondersteun nie,” sê sy departement nou in ’n verklaring. “Die hersiening van ’n sekere beleid is nog nooit gelykgestel aan die ondersteuning van ’n bepaalde siening nie. Hierdie storie is doelbewus verkeerd vertolk deur ’n joernalis wat jare al ŉ wrok teen my en die departement koester, in so ’n mate dat hy altyd die inligting wat ons met hom in ons antwoorde deel, verdraai,” meen die LUR. Hy bestempel voorts die artikel as “misleidend” en “onakkuraat”. Maroela Media het vroeër berig die betrokke onderwyser by die Fred Norman Secondary is ná die argument met ’n grootouer as ŉ voorsorgmaatreël tot verdere kennisgewing by dié skool verwyder.